정조 19년
兪漢寧以備邊司言啓曰因湖南暗行御史鄭晩錫別單回啓草記傳曰旣遣繡衣探察民隱邑瘼及其回也若無實惠所究實效所及則其爲不誠無實愧對南民此所以使卿等齊會本司開坐講確欲聞實惠實效之條列敷陳者也觀此盈握之周紙意謂有犂然於中者燭下看閱過度數更眼幾生眵傍觀代悶而近三十條件未見有一條一件之如何爲實效於是乎卿等多負詢諮之苦心善乎李判府之年前常參日建白也以不緊例飭之京關下送徒啓外方輕朝廷之漸云者誠格言也至今不忘欲爲需用之資矣此草記謄關知委則能無近於李判府之筵奏乎屢日留中不卽下批今始略言其事體之不必若是對揚之不當乃爾卿等更加究理就諸條可置者直請置之可査者直請査之別般釐正者釐正一番更問者更問無使繡衣差遣之擧歸於一場迷藏則務實之效自有惠究之一端須知此意更爲草記可也事命下矣其一査陳或改量事也其二戶籍軍簿申飭事也田軍籍三政有國先務朝家之前後申飭何等嚴明而湖南一路之最爲紊亂至此之極道臣守令若能殫誠盡心交相照察豈至於莫可收拾至登繡啓乎旣往固難一一追究來頭祛弊之方宜有申明嚴飭之擧而量田一事雖是法典近年以來諸道擧行不下數十邑而畢竟則徒致繹騷之歎未有釐正之效本道大賑之餘尤不可輕議今姑置之至於査陳繡衣雖曰難保漏結之補充云而苟能査之得其道此起彼陳細加査櫛稅之頉之得失相當則庶幾使國計無縮白徵獲免而此亦非難行之事春而勸耕秋而執卜皆可因此竝擧而閣而不行一任抛棄事之寒心莫此爲甚以此意嚴飭道臣仍令各其邑守宰及此課農巡野之時査其起而頉其陳俾無減摠之弊亦除稱冤之端歲而爲常無敢或闕至於戶籍與軍丁事自有事目與法律今不必別立令甲繡啓雖以多錄虛戶爲憂而目今之弊不在於虛戶之多錄在於實戶之多漏避還避役已成痼習稍有産業者百計圖免通計一邑多或百千籍摠軍簿之諸般弊端皆由於此苟使爲守令者嚴束吏鄕誠心査括則所得漏戶必將比摠而有餘如干流亡之戶何患其不能充補也許多黃白之代亦何患其不能釐正也適當式年勘籍之限又値七月簽案之期無敢如前因循實戶之漏籍者爲先一一搜覓以代虛戶以充闕伍如是而復有來頭現發者則以法從事斷不饒貸之意嚴飭道臣爲宜其三各色保矯草事也其四各色稧房等村革罷事也各樣保屬係是刊冊外濫定稧房等村又是吏鄕輩奸藪許多弊端繡啓之論列旣詳不必疊床而道臣守令若能奉法檢下隨處照察則豈使此等瑣細之言至達黈纊之下乎揆以事面有非朝家致煩指揮者此則付之本道査其來歷可革者則革之不可不存者則存之若其吏緣爲奸民受其弊者一切矯救期有實效俾無以兩件事更爲登聞之地爲宜其五珍島等諸邑舊停新納商確措置事也新舊竝督民不願豐向日湖西繡單覆奏批旨日月之明照燭無餘而臣等以令道臣待秋成詳察民勢從後稟處之意有所筵達矣今此湖西繡單又如此一視之政兩道無間以此意分付該道道臣姑待穡事之登場就諸邑中舊停條察其緩急別其緊歇酌定分數之多寡可捧可停條列狀聞後更爲稟處而竝以吏莫敢售奸民必蒙實惠之意一體嚴飭至於新納秋成尙遠先期論列可謂太早計此一款置之爲宜其六漁稅永減雜納事也其七漁鹽船稅昨年風破者査減事也其八沿海浦稅先從珍島郡査實量減事也均廳事目至爲嚴截一鱗魚濫徵厥罪不輕則營本官及使星往來魚皮魚膠生魚魚油之各樣徵捧云者萬萬驚駭持斧之臣以法從事則何不逐邑摘發條列論勘而反有此汎然說弊乎繡衣旣不條列論勘則有難一一追究而其在遵事目杜後弊之道不可申飭而止令道臣知悉此意沿海漁稅之公家所納外凡係科外徵斂毋論營閫邑鎭又毋論大小多寡一切革罷如有犯者閫帥以下道臣狀聞科斷道臣則自該廳照察嚴勘事一體分付昨年風災漁箭鹽盆船隻之許多破傷果是必至之勢査實報頉允爲當務之急今年則切勿循例勘簿必從實狀懸頉俾知朝家德意事嚴飭道臣而昨年風落松之輕價發賣也漁箭鹽盆船隻之資於松而修改或新造者必多有之此亦一體査得俾國計無縮民業永賴之意申明知委浦稅云云非京司所納卽劃付巡營之進上添價錢也弊至此極而巡營恬若不知事體所在尤極駭然道臣旣以他罪拿問今姑不爲論勘而最尤甚珍島郡西浦所納添價錢爲先量減其餘諸邑如有可減者勿拘多少一從民勢劃卽矯革事竝爲分付爲宜其九進上靑大竹酌定價錢別置貢人事也靑大竹作貢之說非今斯今而進上事體不輕而重有不可遽議今姑置之竹田申飭傳敎屢下長養之節至有成節目擧行則此弊之又登於繡啓有關紀綱道臣守令若知如此則免罪不如此則抵罪而孜孜奉行不出數年必當見效且節目旣詳長養有方則今不必更煩令甲至於封進時謬例情債之禁斷與否亶係於道臣一號令間事則自廟堂知委尤涉煩屑竝爲置之一付之道臣爲宜其十典牲署司僕寺位太嚴禁其牟利作錢事也蓋此兩處位太之作錢或係久遠或在近年而夷考其實則不過京外方便之擧本事殊甚瑣屑不必上煩朝廷覆啓一款置之分付司僕寺及典牲署使之往復道臣以平賈祛弊之方爲宜其十一訓局所納軍布保米情債量減事也其十二道內軍布情債比他道有加詳査蠲減事也同是軍保米布而情債之獨多於訓局宜有向隅之歎前後申飭之下至今仍循不改者萬萬駭然分付訓局着意矯革其他各營軍布情債事凡係馱價皆於元數外磨鍊則繡單中元數中磨鍊比他道有加云云似未諳事例而然此則置之珍島之於全州道里懸絶則全州馱價之無減於珍島必是謬例分付道臣劃卽査正爲宜其十捧稅斛子皆準鍮斛閭閻場市斗升齊其大小烙印行用事也同律度量衡自是王政之大者釐正均一在所不已而斛子斗升之大小不齊非但本道爲然幾乎道道不同邑邑不同則一朝矯正係是大更張之擧其間或不無吏緣爲奸弊輒隨生之慮此一款今姑置之爲宜其十四驛路難支事也玆事纔因湖西繡單有奉特敎嚴飭八路者道臣守令自當着意擧行今不必隨聞隨飭置之察訪替任時諸般差任皆有定價事也如許鄙瑣之弊繡衣若有所聞則固當査出重繩仍卽嚴關營驛劃卽革罷而已今以民瘼一例煩陳殊涉未安付之道臣斯速矯革爲宜其十五全州糧餉屯減稅事也其十六全州上官面火結兩稅中蠲減內司土稅事也其十七所安島延齡君房屯稅露島土稅爲弊及宮差導掌減率減供事也糧餉屯自是免稅之土則土稅三稅俱是該廳應納繡單中田是一土稅納兩處似是未詳事實而然不然則必是邑吏屯監輩憑藉侵漁而然分付道臣査究釐正査陳勸耕等節亦令該守令隨其豐歉從實踏驗往復該廳量宜加減事一體分付上官面火稅所安島屯稅露島土稅亦令道臣區別其有土無土從長矯救而至於所安島之每結米八十斗宮差供饋五十斗去核五十斤添價一兩餘云云露島土稅外內司納一結租全十石每作人租八十四斗云云大有違於一結納租則百斗米則四十斗之法例兩島旣有官長一道亦有方伯則宮差導掌雖曰無狀豈有一直三四倍濫徵之事乎揆以事理必是傳聞之誤而遐外事有未可知分付道臣一依他宮房有土屯稅例施行其他爲弊之端及宮差導掌隨率供饋等節亦令量宜酌定以爲可行無弊永久遵守之地爲宜其十八南原紙地營貿中看色紙不革倍捧事也南原紙弊釐正之後巡營貿用之價旣遵節目獨此營屬輩看色紙至今不革數又倍捧萬萬駭然不禁之道臣所當論勘而旣以他罪被拿今姑安徐更令新道臣嚴治該營屬所謂色紙徵出還給更爲嚴立科條另加禁斷爲宜其十九珍島穀簿各樣逋負收殺無期邑弊轉痼事也其二十珍島郡他邑移來軍兵還送事也珍島穀簿九年以來轉成痼弊至於官長所犯色吏所逋若是夥然收殺無期者非但國體所在萬萬痛駭昨年以前道臣之一向掩置不卽釐正亦爲駭然此不可以纔經大賑置而不論亟令道臣詳加査櫛官逋吏逋竝爲待秋成準數徵捧逋負之該吏別加嚴勘冒犯之該倅亦爲指名現告依律拿勘移來軍兵還送事有裕時移來減縮時還送多寡盈縮隨時變通事理當然竝依繡單施行事分付爲宜其二十一加士島右水營納靑葛錢人情牟蠲減事也其二十二艾島等八島左水營屯土稅納薄賦營裨橫斂亦爲革罷事也蓋此兩件事閫帥雖云不察道臣宜加禁斷此等民隱亦登繡啓事之駭痛莫此爲甚分付道臣詳加査實可蠲者蠲之可減者減之竝與營裨橫斂而一切革罷俾島居民情賴而奠居之地爲宜其二十三珍島牧場或移設牧官或合屬本郡事也其二十四所安島設鎭事也珍島牧場之移設合屬當否所安島設鎭便宜自有前人之議而繡衣論列又如此令道臣詳察地勢事情之便否或論移太僕或枚報本司竝從後稟處爲宜其二十五戰船三年改槊無改前人之法事也年前特軫松政之童濯且倣嶺南之已例先自左水營代以鐵釘退定八十朔則有不可續續變改今姑置之爲宜其二十六所安島使星守令差員及濟州監色船格等往來候風時供億之需收斂島民事也康海兩邑之輪定都會官接濟耽羅公行往來之人自是事例則凡於入島候風之際朝夕飯供一不備給致令島民橫被收斂者萬萬駭然此弊不祛將至空島之境此後申明都會之例凡係公行往來毋論候風淹速供億之費竝自本邑上下雖微瑣之物勿復侵徵於島民如有違越之弊該守令卽爲狀聞論勘事更爲定式施行爲宜其二十七康津故參奉黃大中忠孝大節靈巖孝子愼述顯相顯兄弟竝宜有褒奬之典事也黃大中刲股之孝殉節之忠百載之下風聲凜然至今爲一方之傳誦而古昔名賢之著述讚歎尤是事實之可徵則尙此湮沒未有旌褒之擧者誠爲昭代之久典至如愼述顯相顯兄弟之竝斫十指以延母命其實行亦可謂卓異故參奉黃大中及愼述顯兄弟褒典一款竝令該曹稟處爲宜特遣繡衣旣勤民隱之博采申命籌坐以期實惠之下究而只緣臣等昏昧疎忽草草敷奏全欠矯救之策未副詢訪之意誠不勝萬萬惶恐今此繡單所論列之邑弊民瘼如是纖悉可見其誠力所到第於其中自多有行關營邑直爲釐正之事而不計瑣細一例登聞事體所在亦涉未安全羅道暗行御史鄭晩錫推考何如傳曰此草記卽前草記之副本而前之欲矯其弊者此多反請置之緣予不緊一言阻南民䕤向之情而李判府建白之嘉猷去益相反今若只下例批謄關全篇則雖使劉穆之爲道伯其將眩於擧行莫若都置之爲省煩而祛僞此亦豈成說乎今日革一宿弊明日行一實政之道卿等更加理會期於對揚今俗純是不誠苟欲懋實先從民事始不得不更煩辭敎且聞此草記諸堂來會本司而書納非出於卿等之手云故批語多欠敬禮須勿以引箚胥命煩予酬應也不但廟堂故事爲然月前筵敎又何如則諸堂之替行大臣之事極爲未安當該赴衙之有司堂上一竝推考此後復循前習卿等直以違制之律論勘以復舊規其中昨年停退還役之不可竝捧事理之外形勢卽然已有牢定于中則先期關問未知爲可去秋風損垂白者亦云罕見漁鹽船稅之特命査頉蓋出恤隱之苦心他事姑舍此事之未霑實惠其可曰示信乎先以此條關問三南道臣從後勤慢別有考察之擧而若有一毫不勤當該差員各其最遠沿邑定配以此嚴飭以康津故參奉黃大中之忠孝俱備尙稽旌贈可謂欠事靈巖愼述顯相顯兄弟竝斫十指純行卓異竝施綽楔之典繡啓休說煩絮不僨誤近來中錚錚該御史勿推可也